Soektog na vermiste seuntjie eindig tragiesMatthew Ryan Olivier wat op 27 Desember 2015 in die Tarlton-omgewing verdwyn het Die soektog na die vermiste Matthew Ryan Olivier is Dinsdag afgelas nadat sy liggaam in ŉ leivoor gevind is. “Ons vermoed hy het verdrink,” het kapt. Appel Ernst, woordvoerder van die polisie, aan Maroela Media bevestig. “Die leivoor is ongeveer 500 meter van die huis af.” Maroela Media het vroeër berig die vyfjarige Matthew het Sondagaand op Groenplaas in die Tarlton-omgewing naby Krugersdorp in Gauteng verdwyn. ŉ Groot soektog is van stapel gestuur en vrywilligers en die polisie het Maandag die hele dag lank tot laat in die aand bly soek na hom. Ernst het gesê daar is ŉ koolland tussen die leivoor en die huis.